《辨毕方》
宋代·郑刚中

比屋皆良民，为盗岂无以。
富足义所生，贫穷盗之始。
冻饿家无储，追呼官不已。
妖幻随鼓之，安得不群起。
纵火资盗威，势固自应尔。
可笑说者愚，辄欲效柳子。
赤文而白章，召祸岂其理。
东南瓦砾墟，所向辄千里。
如何好事者，逐此不逐彼。

作者简介：郑刚中（1088年—1154年），字亨仲，婺州金华（今浙江金华）人。南宋抗金名臣。生于宋哲宗元祐三年，卒于高宗绍兴二十四年，年六十七岁。登绍兴进士甲科。累官四川宣抚副使，治蜀颇有方略，威震境内。初刚中尝为秦桧所荐；后桧怒其在蜀专擅，罢责桂阳军居住。再责濠州团练副使，复州安置；再徙封州卒。桧死，追谥忠愍。刚中著有北山集（一名腹笑编）三十卷，《四库总目》又有周易窥余、经史专音等，并传于世。